
Avizat,
Manager proiect,

METODOLOGIE DE ORGANIZARE ȘI DESFĂȘURARE A COMPETIȚIEI DE PROIECTE VERZI
în cadrul subactivității A1.2 – Formarea competențelor de dezvoltare durabilă în domeniul artelor și științelor umaniste + concurs
din cadrul proiectului „The future is circular! Studenți pregătiți pentru un viitor verde”
Cod proiect 304252

1. Dispoziții generale
1.1. Obiect și scop. Prezenta metodologie reglementează organizarea, desfășurarea, evaluarea și premierea Competiției de proiecte verzi (denumită în continuare „competiția”). Competiția urmărește aplicarea practică a competențelor de dezvoltare durabilă dobândite de studenți în sesiunile de formare, prin elaborarea și prezentarea unor proiecte verzi adaptate domeniilor lor de proveniență sau dezvoltate în echipe interdisciplinare.
1.2. Context. Competiția se organizează în fiecare an de implementare, după finalizarea sesiunilor de formare în competențe de dezvoltare durabilă (5 sesiuni a câte 3 ore, în total 15 ore, pentru grupe de maximum 20 de studenți). Se desfășoară o singură competiție pe an, la nivelul întregului grup-țintă (cele 8 facultăți implicate în proiect), cu o singură Comisie de evaluare și un singur clasament.
1.3. Natura proiectelor. Proiectul verde este o idee de proiect, care trebuie să includă în mod clar o componentă de dezvoltare durabilă. Premiul recompensează calitatea ideii și a prezentării; el nu finanțează implementarea proiectului, iar echipele nu au obligația de a-l implementa.
1.4. Cadrul legal și documentele aplicabile:
1. Legea nr. 199/2023 a învățământului superior, cu modificările și completările ulterioare;
1. Legea nr. 227/2015 privind Codul fiscal, cu modificările și completările ulterioare;
1. Ghidul Solicitantului Condiții Generale PEO 2021-2027;
1. Ghidul Solicitantului „Promovarea dezvoltării programelor de studii terțiare de înaltă calitate, flexibile și corelate cu cerințele pieței muncii – STAGII STUDENȚI”;
1. Contractul de finanțare nr. G2024-98771/OI/PEO/20.12.2024 și Cererea de finanțare aprobată;
1. instrucțiunile, notificările și clarificările emise de AM/OI pe parcursul implementării, după caz.

2. Premii
2.1. În fiecare an de implementare se acordă: 
Premiul I – 25.000 lei; 
Premiul II – 20.000 lei; 
Premiul III – 15.000 lei. 
Pe durata proiectului se acordă în total 6 premii (câte două din fiecare categorie), în valoare totală de 120.000 lei.
2.2. Premiile se acordă echipelor clasate pe locurile I–III. Valoarea premiului se împarte în mod egal între cei 5 membri ai echipei (Premiul I – 5.000 lei, Premiul II – 4.000 lei, Premiul III – 3.000 lei per student). Impozitele și contribuțiile aplicabile se stabilesc și se rețin conform legislației fiscale în vigoare la data plății, cu respectarea bugetului aprobat și a documentelor proiectului.
2.3. Premiile se acordă numai proiectelor care obțin cel puțin 50 de puncte. Modul de utilizare a premiilor neacordate se stabilește cu respectarea instrucțiunilor AM/OI.

3. Participare
3.1. Eligibilitatea studenților
Pot participa membrii grupului-țintă care îndeplinesc cumulativ următoarele condiții:
1. au finalizat stagiul de practică;
1. au participat la sesiunile de formare în competențe de dezvoltare durabilă din cadrul proiectului (dacă studentul figurează pe listele de prezență ale programului cu o participare de minimum 80% din numărul total de ore/sesiuni prevăzute);
1. fac parte dintr-o singură echipă înscrisă în ediția anuală a competiției;
1. participă, împreună cu echipa, la prezentarea proiectului în fața Comisiei de evaluare.
Condițiile de la literele a) și b) se verifică înainte de prezentări de către echipa de proiect, pe baza documentelor existente la nivelul proiectului (liste de prezență, evidența stagiilor de practică), iar rezultatul se validează de Comisia de evaluare și se consemnează în procesul-verbal (Anexa 3); studenții nu depun documente suplimentare.
3.2. Echipele 
Echipele sunt formate din exact 5 membri ai grupului-țintă, din aceeași facultate/același domeniu sau din facultăți/domenii diferite. Echipa desemnează un responsabil, care comunică cu echipa de proiect, depune documentele și reprezintă echipa în etapele administrative ale competiției. Componența echipei poate fi modificată până la începerea prezentărilor, numai prin înlocuirea unui membru cu un alt student eligibil care nu face parte din altă echipă, cu înștiințarea echipei de proiect și actualizarea Anexei 1 (datele și semnătura noului membru). O echipă care rămâne sub 5 membri și nu se completează este declarată neeligibilă.
3.3. Eligibilitatea proiectelor
Proiectul este eligibil dacă:
1. este elaborat de o echipă eligibilă și depus în termenul din calendar, pe formularul din Anexa 1;
1. include o componentă clară de dezvoltare durabilă;
1. este corelat cu domeniul/domeniile de proveniență ale membrilor echipei sau are caracter interdisciplinar;
1. este original și respectă drepturile de autor și de proprietate intelectuală.
4. Înscrierea în competiție
4.1. Înscrierea se face de către responsabilul echipei, în termenul și prin modalitatea stabilite în calendar, prin depunerea unui singur document: Formularul de înscriere și Fișa proiectului verde – Anexa 1. Acesta cuprinde: titlul și domeniul proiectului, componența echipei, declarațiile membrilor (participare, originalitate, acord privind includerea fișei în portofoliul proiectelor verzi) și fișa proiectului, structurată pe următoarele secțiuni: problema și relevanța pentru dezvoltarea durabilă; obiectivul; soluția, activitățile și beneficiarii; resursele și calendarul estimativ; rezultatele, impactul și sustenabilitatea.
4.2. Dosarele incomplete pot fi declarate neeligibile dacă documentele lipsă nu sunt transmise în termenul stabilit pentru clarificări. Clarificările nu pot conduce la modificarea substanțială a proiectului.
4.3. Eligibilitatea echipelor și a proiectelor este validată de Comisia de evaluare, pe baza verificărilor prevăzute la pct. 3.1 și 3.3, iar rezultatul este consemnat în procesul-verbal (Anexa 3).
5. Calendarul competiției
5.1. Competiția se desfășoară pe baza unui calendar aprobat și comunicat grupului-țintă înainte de începerea înscrierilor, care cuprinde cel puțin etapele de mai jos. Dacă numărul echipelor este mare, prezentările pot fi eșalonate pe mai multe zile.
	Nr.
	Etapa
	Data/perioada

	1
	Comunicarea calendarului și a condițiilor competiției
	stabilită prin calendarul anual

	2
	Înscrierea echipelor (depunerea Anexei 1) și constituirea echipelor
	stabilită prin calendarul anual

	3
	Verificarea eligibilității și eventuale clarificări
	stabilită prin calendarul anual

	4
	Programarea prezentărilor și comunicarea ei echipelor eligibile
	stabilită prin calendarul anual

	5
	Prezentarea și evaluarea proiectelor (durata prezentării și a întrebărilor se stabilește prin calendar)
	stabilită prin calendarul anual

	6
	Comunicarea rezultatelor preliminare
	stabilită prin calendarul anual

	7
	Depunerea și soluționarea contestațiilor
	stabilită prin calendarul anual

	8
	Comunicarea rezultatelor finale și acordarea premiilor
	stabilită prin calendarul anual



6. Comisiile competiției
6.1. Comisia de evaluare este constituită prin decizie la nivelul proiectului și este formată din: un președinte și  doi membri (experți formare competențe de dezvoltare durabilă). Comisia validează eligibilitatea, evaluează proiectele și prezentările pe baza grilei din Anexa 2, stabilește clasamentul și consemnează rezultatele în Anexa 3. Punctajul pentru fiecare criteriu se acordă prin consens și se consemnează într-o singură grilă pentru fiecare proiect. 
6.2. Comisia de soluționare a contestațiilor este constituită prin decizie și este formată dintr-un președinte și doi membri, dintre persoane care nu fac parte din Comisia de evaluare. Comisia analizează contestațiile depuse în termen și consemnează soluția în Anexa 4. Decizia sa este definitivă la nivelul competiției.
6.3. Imparțialitate. Membrii ambelor comisii semnează, înainte de începerea activității, Declarația privind imparțialitatea, confidențialitatea și evitarea conflictului de interese – Anexa 5. În caz de conflict de interese sau incompatibilitate, membrul se abține de la evaluarea proiectului sau soluționarea contestației respective și este înlocuit cu un membru supleant desemnat de managerul de proiect.

7. Evaluarea, prezentarea și clasamentul proiectelor
7.1. Prezentarea. Proiectele eligibile sunt prezentate în fața Comisiei de evaluare, conform calendarului. Prezentarea urmărește: problema identificată, obiectivul, soluția și activitățile, componenta de dezvoltare durabilă, rezultatele și impactul, sustenabilitatea. Poate fi susținută de unul sau mai mulți membri ai echipei.
7.2. Criteriile de evaluare. Toate proiectele eligibile sunt evaluate pe baza aceleiași grile (Anexa 2), cu un punctaj maxim de 100 de puncte:
	Criteriu
	Punctaj maxim

	Relevanța proiectului pentru dezvoltarea durabilă
	25 p

	Claritatea problemei și calitatea soluției propuse
	20 p

	Fezabilitatea proiectului
	20 p

	Impactul și sustenabilitatea proiectului
	20 p

	Calitatea prezentării și a răspunsurilor la întrebările comisiei
	15 p

	TOTAL
	100 p


7.3. Clasamentul se stabilește în ordinea descrescătoare a punctajului final. Premiile I, II și III se acordă proiectelor clasate pe locurile I, II și III, cu respectarea pct. 2.3.
7.4. Departajarea. În caz de egalitate, câștigă proiectul cu punctaj mai mare la criteriul „Relevanța proiectului pentru dezvoltarea durabilă”, apoi la criteriul „Impactul și sustenabilitatea proiectului”. Dacă egalitatea persistă, Comisia poate solicita o clarificare suplimentară sau o scurtă prezentare de departajare.
7.5. Rezultatele evaluării, clasamentul și premiile propuse se consemnează în Procesul-verbal și catalogul centralizator – Anexa 3, semnat de membrii Comisiei de evaluare.

8. Contestații
8.1. Contestația se depune de responsabilul echipei, în numele echipei, pe formularul din Anexa 4, în termenul din calendar. Pot fi contestate: declararea proiectului ca neeligibil; erorile materiale, de calcul sau de consemnare a punctajului; aplicarea criteriilor de evaluare; încadrarea în clasament. Prestația orală propriu-zisă nu se reevaluează.
8.2. Contestațiile se soluționează în termenul din calendar, dar nu mai târziu de 3 zile lucrătoare de la expirarea termenului de depunere. Soluția se comunică responsabilului echipei și, dacă este cazul, rezultatele din Anexa 3 se corectează în mod corespunzător.

9. Rezultate, date personale și arhivare
9.1. Rezultatele preliminare și finale se comunică prin canalele stabilite la nivelul proiectului și cuprind cel puțin: titlul proiectului, punctajul final, clasamentul și premiul acordat, dacă este cazul.
9.2. Plata premiilor. După comunicarea rezultatelor finale, fiecare dintre cei 5 membri ai echipelor premiate depune Fișa de date pentru plata premiului – Anexa 6, însoțită de copia actului de identitate și de copia unui extras de cont bancar din care să reiasă codul IBAN și titularul contului. Responsabilul echipei poate colecta și depune documentele echipei. Contul bancar trebuie să aparțină studentului. Termenul de depunere se comunică odată cu rezultatele finale. Plata se face prin virament, individual, în contul fiecărui membru (câte 1/5 din valoarea premiului), pe baza rezultatelor finale (Anexa 3) și a deciziei managerului de proiect, cu respectarea pct. 2.2 și a procedurilor financiar-contabile aplicabile. Lipsa sau incompletitudinea documentelor amână plata membrului respectiv până la completare, fără a afecta clasamentul echipei.
9.3. Date personale. Datele cu caracter personal sunt prelucrate exclusiv pentru organizarea, desfășurarea, evaluarea și premierea în cadrul competiției și pentru plata premiilor, cu respectarea legislației aplicabile. Documentele de plată (fișa și copiile) se păstrează în dosarul financiar al proiectului și nu se publică. Membrii comisiilor păstrează confidențialitatea datelor la care au acces.
9.4. La nivelul fiecărei ediții anuale se întocmesc lista participanților la competiție și portofoliul proiectelor verzi (fișele proiectelor depuse). Documentele competiției se arhivează conform regulilor proiectului și cerințelor finanțatorului.

10. Dispoziții finale
10.1. Prezenta metodologie intră în vigoare la data semnării și se aplică pe durata implementării subactivității A1.2. Ea poate fi modificată sau completată în funcție de instrucțiunile AM/OI, de modificările cadrului legal sau de necesitățile de implementare ale proiectului.
10.2. Anexele fac parte integrantă din metodologie:
1. Anexa 1 – Formular de înscriere și Fișa proiectului verde
1. Anexa 2 – Grila de evaluare a proiectului verde
1. Anexa 3 – Proces-verbal al Comisiei de evaluare și catalog centralizator de punctaj și premiere
1. Anexa 4 – Formular de contestație
1. Anexa 5 – Declarație privind imparțialitatea, confidențialitatea și evitarea conflictului de interese
1. Anexa 6 – Fișă de date pentru plata premiului

